
Preformulation and in vitro / in vivo studies of targeted liposomes

Bevezetés
Kísérleti munkámban az abiotikus környezeti tényezők által okozott gyulladási folyamatok terápiás lehetőségeit fejlesztem. Vizsgáltam az előállított liposzómák, mint nanoméretű hatóanyag-hordozó rendszerek fiziko-kémiai tulajdonságait, az előállítási paramétereknek a hordozórendszer ex vivo / in vivo stabilitására (preformuláció, mint technológiai szempont) és a célzott farmakonliberációra gyakorolt hatásait (biofarmáciai szempont).
Módszerek
A liposzómák fejlesztése a QbD, PAT, Risk management szempontok szerint kiválasztott segédanyagokkal történt. A komponensek kompatibilitási vizsgálatait és a nanohordozó rendszerek szerkezeti vizsgálatát termoanalitikai (DSC) és Raman spektroszkópiai módszerekkel végeztem. A preformulációs vizsgálatok eredményeinek statisztikai analízisét az előállítási eljárás optimalizálása követte. Robosztus előállítási módszert dolgoztunk ki, amely biztosítja a reprodukálható liposzómakészítést. A célzott hatóanyag-leadás vizsgálatához a liposzómák transzportjának vizsgálata célsejteken, Raman kémiai térképezéssel és in vivo vizsgálatokkal történt.
Eredmények
A legjobbnak ítélt összetételekből liposzómákat készítettem, és karakterizációs vizsgálatoknak (méret, zéta-potenciál) vetettem alá. A termoanalitikai és Raman vizsgálatok eredményei szerint a szélsőértékekben kémiai bomlás nem volt tapasztalható, ez igaz a fizikai és a modell keverékekre is. A liposzómákban gyenge másodlagos kötőerők jelenléte volt kimutatható, amely nem befolyásolta a bezárt hatóanyagok felszabadulását.
Megbeszélés
A statisztikai módszerrel megalapozott és műszeres vizsgálatokkal végzett preformulációs vizsgálatok értékelése alapvetően fontos információkat szolgáltat a nanoméretű hatóanyag-hordozó rendszer fejlesztéséhez. Az ex vivo és in vivo vizsgálati eredmények megerősítik a kutatási tervben foglalt célzott hatóanyag-felszabadulás elérését.

